Lucian Apostol (30 de ani), programator, project manager şi antreprenor în propria sa companie de dezvoltare web din Drobeta Turnu Severin, este unul dintre mentorii copiilor pasionaţi de informatică din oraşul de la Dunăre. În urmă cu un an, Lucian a deschis un club unde îi învaţă pe elevi tainele meseriei de programator, le arată care sunt posibilităţile oferite de acet job din domeniul tehnologiei, un domeniu aflat într-o creştere uimitoare la nivel global şi unde se câştigă foarte mulţi bani. Clubul deschis de Lucian Apostol este dedicat copiilor şi tinerilor pasionaţi de IT, care vor învăţa să programeze, să dezvolte site-uri etc. Participarea este gratuită şi nu sunt necesare cunostinţe prealabile de programare.

CUM S-A NĂSCUT CLUBUL

Lucian colaborează de mai mulţi ani cu o asociaţie care organizează concursuri de proiecte în informatică la nivel naţional şi în ultimii ani a organizat conferinţe IT şi în oraşele mici din România. După o astfel de conferinţă la Drobeta Turnu Severin, s-a născut ideea înfiinţării acestui club fiindcă tinerii participanţi şi-au exprimat dorinţa de a învăţa programare. În plus, era un vis mai vechi al lui Lucian de a pune bazele unei şcoli private, convins că actualul sistem de învăţământ trebuie adaptat vremurilor de acum şi celor viitoare.

Cursurile au avut succes, aici viitorii programatori / dezvoltatori au învăţat chestiuni de bază de programare, de programare web, chiar şi programare pentru telefoane mobile. Aşa că acum Lucian Apostol se gândeşte să dezvolte un proiect mai mare, unde cursurile să se desfăşoare într-un cadru oficial şi după o programă bine definită. Este un proiect de suflet pentru tânărul IT-ist care are credinţa că doar investind în tânăra generaţie micul oraş de la Dunăre se va putea dezvolta.

„SUNT MULŢUMIT CĂ SUNT PASIONAŢI“

Tânărul IT-ist le insuflă elevilor săi pasiunea pentru acest domeniu, dorinţa de a învăţa singuri şi de a descoperi lucruri noi, de a experimenta. „Sunt plăcut surprins fiindcă vin şi mă întreabă lucruri de o complexitate foarte ridicată, pe care le-au citit acasă, pe internet. Sunt mulţumit că sunt pasionaţi şi că îi interesează, nu aşteaptă să le dea cineva de învăţat, citesc singuri“, spune Lucian Apostol. Şi-ar dori ca măcar o parte dintre copiii care frecventează acest club să rămână în oraş, să studieze aici şi mai apoi să-şi dezvolte o afacere aici, dar din păcate acest lucru nu este posibil în momentul de faţă.

Cei zece liceeni care vin la cursuri vor pleca cu toţii din Drobeta Turnu Severin, fiindcă aici nu există o facultate care să-i pregătească în domeniu.

„Sunt copii isteţi, dar din păcate pentru Severin, sunt din categoria celor care vor pleca la facultăţi de renume din România sau din străinătate. Nu înseamnă că totul este degeaba, sunt mulţumit că la un moment dat în viaţa lor am contribuit şi eu cu o cărămidă. Mă bucur pentru ei că o să se realizeze profesional fiindcă urmează această cale“, spune Lucian Apostol.

A LĂSAT BUCUREŞTIUL PENTRU ORAŞUL NATAL

Tânărul antreprenor crede că un club puternic de IT ar putea da şansa şi multor tineri pasionaţi de acest domeniu, dar care nu au urmat o facultate de profil, să îi ajute să ajungă cu un pas mai aproape de visul lor, acela de a-şi deschide o afacere ori de a lucra pentru o companie de profil din ţară sau străinătate. „Am speranţa că oamenii care au ales să rămână aici pot să înveţe programare şi informatică şi să compenseze cumva faptul că nu au făcut o facultate. Vreau să ajut zona, oraşul nostru are nevoie de specialişti“, spune Lucian.







De altfel, Lucian Apostol este unul din puţinii tineri pregătiţi temeinic în programare, care a ales să se întoarcă în Drobeta Turnu Severin, majoritatea preferând să rămână după terminarea facultăţii în marile oraşe din România ori să plece în străinătate. A absolvit în anul 2009, Facultatea de Automatică şi Calculatoare din Craiova, după care a stat trei ani în Bucureşti, unde a colaborat cu mai multe asociaţii pentru câteva proiecte pe educaţie (iTeach – Platformă pentru dezvoltarea profesională a cadrelor didactice şi Wedu, platforma suport pentru consilile şcolare, judeţene şi naţional ale elevilor ). În 2012, a ales să se întoarcă acasă, la Turnu Severin, cu marea dorinţă a da schimba lucrurile în bine într-un oraş unde economia este la pământ, după ce rând pe rând fostele mari întreprinderi comuniste şi-au închis porţile după 1990 încoace.

„M-am hotărât să mă întorc ca să fac parte din schimbarea oraşului, chiar dacă cea mai mare parte a oamenilor spun că nu mai există nicio şansă pentru Severin. Eu zic că este imposibil ca un oraş atât de frumos să nu aibă nicio şansă. Sunt, totuşi, oraşe mult mai mici, care au avut şansa lor chiar dacă le-a scăzut populaţia“.

STĂ ÎN SEVERIN ŞI ARE CLIENŢI PESTE TOT ÎN LUME

Lucian Apostol are acum o firmă IT la Turnu Severin şi coordonează propriile sale proiecte, cu clienţi din ţară, dar şi din străinătate. Pe piaţa locală activează foarte puţine firme în acest domeniu, tocmai pentru că specialiştii aleg să trăiască în alte zone ale ţării. Prin exemplul personal, tânărul IT-ist şi doreşte să convingă tinerii să se întoarcă în oraşul natal şi împreună să construiască un mediu de afaceri sănătos: „Pe viitor, eu văd o dezvoltare pe partea de IT. Ce mi-a permis mie să revin în Severin fără să depind de altceva este tocmai domeniul în care lucrez. Şi în Bucureşti lucram de acasă, mă întâlneam cu clienţii sau colaboratorii o dată pe săptămână sau poate o dată pe lună, nu este nicio diferenţă, proiectele mele au mers în continuare. Este o mare oportunitate pentru că nu depindem de ce se întâmplă economic în Severin, chiar dacă economia Severinului se prăbuşeşte, noi nu suntem afectaţi pentru că găsim clienţi din alte zone“, este de părere tânărul IT-ist.